15 Go ja le go nwa bobe ke mekgwa e e sa dumalaneng le melaometheo ya Baebele e re tshwanetseng go e tila. Baebele ya re: “O se ka wa nna mo gare ga ba ba nwang beine bobe, mo gare ga ba ba jang nama bobe.” (Diane 23:20) Le fa go ntse jalo, ga se gore motho o simolola go nna mo kotsing ya semoya fa a setse a fitlhile mo seemong sa go ja bobe kana go nwa bobe. Motho a ka simolola go otsela semoyeng le e leng pele ga a fitlha mo seemong seo. Seane sa Baebele sa re: “Setshwakga se ipontsha se eletsa, mme moya wa sone ga o na sepe.” (Diane 13:4) Motho yo o ntseng jalo a ka eletsa go dira thato ya Modimo, le fa go ntse jalo a ka nna a se ka a kgona go dira jalo ka ntlha ya go tlhokomologa dilo.